钦定古今图书集成/明伦汇编/官常典/第739卷 > 毛吉 王骐 阎华
## 钦定古今图书集成/明伦汇编/官常典/第739卷 > 毛吉 王骐 阎华

按《明外史》本传：“吉字宗吉，馀姚人。景泰五年进士。除
刑部广东司主事。司辖锦衣卫，卫卒伺百官阴事，以
片纸入奏，即获罪。公卿大夫莫不惴恐，公行请属，狎
侮官司。即以罪下刑部者，亦莫敢捶挞，吉独执法不
挠，有犯必重惩之。其长门达怙宠肆虐，百官道遇率
避马，吉独举鞭拱手过。达怒甚。吉以疾失朝，下锦衣”
狱。达大喜，简健卒，用巨梃搒之，肉溃见骨不死。天顺
五年擢广东佥事，分巡惠、潮二府。痛抑豪右，民大悦。
及期当代，相率吁留之。程乡贼杨辉者，故剧贼罗刘
宁党也。已抚复叛，与其党曾玉、谢莹分据宝龙、石坑
诸洞，攻陷江西安远，剽闽、广间。已，欲攻程乡，吉先其
未至，募壮士，合官军得七百人，抵贼巢，先破石坑，斩
玉，次击莹，馘之，复生擒辉，诸洞悉破。凡俘斩千四百人。捷闻，宪宗进吉副使，玺书嘉劳。移巡高、雷、廉三府。
时民遭贼躏，数百里无人烟。诸将悉闭城自守，或以
贼告，反被挞。有自贼中逸归者，辄诬以通贼，扑杀之。
吉不胜愤，以平贼为己任。按部雷州。海康知县王骐，
云南太和人也，日以义激其民。贼至，辄奋击。吉壮其
勇节，奖励之。适报贼掠乡聚，吉与骐各率所部击败
之。荐骐迁雷州通判。未闻命，战死。赠同知，荫其子为
国子生。成化元年二月，新会告急。吉率指挥阎华、掌
县事，同知陶鲁合军万人，至大磴破贼。乘胜追至云
岫山，去贼营十馀里。时已乙夜，召诸将分三哨，黎明
进兵。会阴晦，众失期。及进战，贼弃营走上山。吉命潘
百户者据其营，众竞取财物。贼驰下，杀百户华亦《马
踬》，为贼所杀，诸军遂溃。吉勒马大呼止军。吏劝吉避，
吉曰：“众多杀伤，我独生可乎？”言未已，贼持枪趋吉。吉
且骂且战，手剑一人，断其臂，力绌，遂被害。是日，雷雨
大作，山谷皆震动。又八日，始得尸，貌如生。事闻，赠按
察使，录其子科入国子监，寻登进士，终云南副使。方
吉出军时，赍千金犒委驿丞余文司出入，已用十之
三。吉既死，文悯其家贫，以所馀金授吉仆，使持归治
丧。是夜，仆妇忽坐中堂，作吉语，顾左右曰：“请夏宪长
来。”举家大惊，走告按察使夏埙。埙至，起揖曰：“吉受国
恩，不幸死于贼。今余文以所遗官银付吉家，虽无文
簿可考，吉负垢地下矣。愿亟还官，毋污我。”言毕仆地，
顷之始甦，于是归金于官。吉死时年四十，后赐谥忠
襄。